คลังเต้นจี้ออมสิน เร่งแก้ไขเอทีเอ็ม
คลังไล่จี้ออมสิน หลังแก้ปัญหาเอทีเอ็มอืด หวั่นกระทบเชื่อมั่นอี-เพย์เมนต์
1 ก.ย. 2559

คลังไล่จี้ออมสิน หลังแก้ปัญหาเอทีเอ็มอืด หวั่นกระทบเชื่อมั่นอี-เพย์เมนต์
นายกุลิศ สมบัติศิริ อธิบดีกรมศุลกากร ประธานกรรมการธนาคารออมสิน เปิดเผยว่า ได้สั่งการให้ฝ่ายบริหารของธนาคารออมสินแก้ปัญหาตู้เอทีเอ็มของธนาคารที่ถูกแฮ็กระบบและถูกขโมยเงินโดยเร็วที่สุด เพราะหากปล่อยให้ช้าจะทำให้ประชาชนไม่เชื่อมั่นระบบของธนาคาร รวมไปถึงไม่เชื่อมั่นโครงการอี-เพย์เมนต์ของรัฐบาลที่ดำเนินการอยู่
“บอร์ดออมสินพยายามจี้การแก้ปัญหาของฝ่ายบริหาร ทั้งการให้ความร่วมมือกับเจ้าหน้าที่ตำรวจเพื่อจับคนที่ขโมยเงินมาให้ได้ เพราะหากจับไม่ได้จะกระทบกับภาพลักษณ์และระบบของแบงก์ ส่วนการเปิดใช้ตู้เอทีเอ็ม ได้กำชับว่าต้องให้แน่ใจว่ามีการปรับระบบให้ดีขึ้นจริงๆ ไม่ใช่เปิดใช้แล้วถูกแฮ็กขโมยเงินไปอีก” นายกุลิศ กล่าว
อย่างไรก็ตาม ยังไม่ได้รับรายงานจากฝ่ายบริหารว่า บริษัท ทิพยประกันภัย จะจ่ายค่าเสียหายให้ธนาคารออมสินหรือไม่
นายวิรไท สันติประภพ ผู้ว่าการธนาคารแห่งประเทศไทย (ธปท.) เปิดเผยว่า ปัญหาที่เกิดขึ้นกับธนาคารออมสินส่งผลให้ประชาชนวิตกกังวลต่อระบบการโอนเงิน รวมถึงการชำระเงินแบบอิเล็กทรอนิกส์ (พร้อมเพย์) แต่ ธปท. ยืนยันว่า ระบบการโอนจ่ายเงินในปัจจุบันมีมาตรฐาน โดยบริษัท เนชั่นแนล ไอทีเอ็มเอ็กซ์ หรือไอทีเอ็มเอ็กซ์ ที่รับผิดชอบการทำธุรกรรม ปัจจุบันมีการโอนกว่า 2.9 หมื่นล้านบาท/วัน เป็นระบบที่มีเสถียรภาพ 
รายงานข่าวแจ้งว่า ธนาคารออมสินยังไม่ได้รับเงินประกัน 12 ล้านบาทจากบริษัท ทิพยประกันภัย เนื่องจากบริษัท ทิพยประกันภัย กำลังพิจารณาว่ากรณีดังกล่าวอยู่ในเงื่อนไขการทำประกันภัยหรือไม่ เพราะถูกแฮ็กที่ระบบ ไม่ได้เป็นการถูกงัดแงะให้เครื่องเอทีเอ็มเกิดความเสียหาย